钦定古今图书集成/明伦汇编/交谊典/第074卷 > 《秋日荆南送石首薛明府辞满告别奉寄薛尚书颂德叙怀斐然之作三十韵》前人
## 钦定古今图书集成/明伦汇编/交谊典/第074卷 > 《秋日荆南送石首薛明府辞满告别奉寄薛尚书颂德叙怀斐然之作三十韵》前人

“南征为客久，西候别君初。岁满归凫舄，秋来把雁书。
荆门留美化，姜被就离居。闻道和亲入，垂名报国馀。
连枝不日并，八座几时除。往者胡星孛，恭惟汉网疏。
风尘相澒洞，天地一丘墟。殿瓦鸳鸯坼，宫帘翡翠虚。
钩陈摧徼道，枪櫐失储胥。文物陪巡狩，亲贤病拮据。
公时呵䝟貐，首唱却鲸鱼。势惬宗萧相，材非一范睢。”
尸填太行道，血走浚仪渠。滏口师仍会，函关愤已摅。
紫微临大角，皇极正乘舆。赏从颁峨冕，殊恩再直庐。
岂惟高卫霍，曾是接应徐。降集翻翔凤，追攀绝众狙。
侍臣双宋玉，战策两穰苴。鉴澈劳悬镜，荒芜已荷锄。
向来披述作，重此忆吹嘘。白发甘凋丧，青云亦卷舒。
经纶功不朽，跋涉体何如。应讶耽湖橘，常餐占野蔬。
十年婴药饵，万里狎樵渔。扬子淹投阁，邹生惜曳裾。
但惊飞熠燿，不记改蟾蜍。烟雨封巫峡，江淮略孟诸汤池虽险固，辽海尚填淤。努力输肝胆，休烦独起予。